CELEX: 62008TN0427
Language: sk
Date: 2008-09-24 00:00:00
Title: Vec T-427/08: Žaloba podaná 24. septembra 2008 – CEAHR/Komisia

6.12.2008   
            
            
               SK
            
            
               Úradný vestník Európskej únie
            
            
               C 313/44
            
         Žaloba podaná 24. septembra 2008 – CEAHR/Komisia
   (Vec T-427/08)
   (2008/C 313/80)
   Jazyk konania: angličtina
   Účastníci konania
   
      Žalobkyňa: Confédération Européenne des Associations d'Horlogers-Réparateurs (CEAHR) (Brusel, Belgicko) (v zastúpení: P. Mathijsen, advokát)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie Komisie SG-Greffe(2008) D/204448 z 10. júla 2008,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   V prejednávanej veci žalobkyňa navrhuje zrušenie rozhodnutia Komisie SG-Greffe(2008) D/204448 z 10. júla 2008, ktorým Komisia zamietla z dôvodu neexistencie záujmu Spoločenstva sťažnosť žalobkyne na údajné porušenie článkov 81 ES a 82 ES v súvislosti s odmietaním výrobcu hodiniek dodávať náhradné diely nezávislým opravárom hodiniek [vec K(2008) 3600].
   Na podporu svojich návrhov žalobkyňa uvádza, že Komisia porušila Zmluvu skreslením sťažnosti žalobkyne, a teda vo svojom rozhodnutí použila vecne nesprávne skutočnosti.
   Žalobkyňa ďalej tvrdí, že sa Komisia dopustila nesprávneho právneho posúdenia a porušila články 81 ES a 82 ES svojím rozhodnutím, že výrobcovia hodiniek, na ktorých bola podaná sťažnosť, nemali dominantné postavenie a že ich odmietnutie predávať náhradné diely mimo selektívneho distribučného systému nepredstavovalo zneužitie ich dominantného postavenia. Žalobkyňa spochybňuje aj záver Komisie, že medzi výrobcami hodiniek neexistovali dohody alebo zosúladené postupy.
   Žalobkyňa tvrdí, že Komisia zneužila svoju právomoc použitím argumentu o neexistencii záujmu Spoločenstva po štvorročnom preskúmavaní sťažnosti žalobkyne.
   Žalobkyňa okrem toho tvrdí, že Komisia svoje rozhodnutie neodôvodnila, čím porušila článok 253 ES.
   Nakoniec podľa názoru žalobkyne Komisia porušila zásadu nestrannosti pri preskúmavaní jej sťažnosti.